***ΕΝΗΜΕΡΩΤΙΚΟ ΔΕΛΤΙΟ***

***Γραφείου Οικονομικών & Εμπορικών Υποθέσεων***

***Πρεσβείας Μόσχας***

 ***ΙΟΥΝΙΟΣ 2019***

Leontievsky Pereulok 4, 125009, Μόσχα, Ρωσική Ομοσπονδία

Τηλ.: +7 495 539 2970, Fax: +7 495 539 2974, E-mail: ecocom-moscow@mfa.gr

***ΠΕΡΙΕΧΟΜΕΝΑ***

[ΡΩΣΙΚΗ ΟΜΟΣΠΟΝΔΙΑ 2](#_Toc12879629)

[1. Βασικά χρηματο-οικονομικά μεγέθη 2](#_Toc12879630)

[2. Ερευνα για το επιχειρηματικό κλίμα 2](#_Toc12879631)

[3. Επαναπατρισμός κεφαλαίων 2](#_Toc12879632)

[4. Μείωση διατραπεζικού επιτοκίου από Κεντρική Τράπεζα Ρωσίας (ΚΤΡ). 3](#_Toc12879633)

[5. Σύστημα παρακολούθησης διακίνησης καπνικών προϊόντων 3](#_Toc12879634)

[6. Καλλιέργεια φαρμακευτικής κάνναβης 3](#_Toc12879635)

[7. Κυρώσεις 3](#_Toc12879636)

[9. Ε-Commerce 4](#_Toc12879637)

[**10.** Εκδηλώσεις του Ελληνικού Συλλόγου «Προμηθέα» στο Βλαντικαυκάς 4](#_Toc12879638)

[ΟΥΖΜΠΕΚΙΣΤΑΝ 4](#_Toc12879639)

[11. Δημιουργία Κέντρων Παραπόνων Επιχειρηματικών Προβλημάτων 4](#_Toc12879640)

[12. Doing Business in Uzbekistan 4](#_Toc12879641)

[13. Ιστοσελίδα τιμών χονδρεμπορίου για φρούτα και λαχανικά 5](#_Toc12879642)

[14. Συνεργασία στον τουριστικό τομέα με το Ουζμπεκιστάν 5](#_Toc12879643)

[ΕΜΠΟΡΙΚΕΣ ΕΚΘΕΣΕΙΣ ΣΤΗ ΡΩΣΙΑ 2019 - 2020 6](#_Toc12879644)

# ΡΩΣΙΚΗ ΟΜΟΣΠΟΝΔΙΑ

## Βασικά χρηματο-οικονομικά μεγέθη

|  |  |
| --- | --- |
| Συναλλαγματική ισοτιμία (31.05.2019) | 1 Ευρώ = 71,81 Ρούβλια (↓)1 Δολ. = 63,07 Ρούβλια (↓) |
| Διατραπεζικό επιτόκιο (29.06.2019) | 7,5% (↓) |
| Πληθωρισμός (Mάϊος 2019) | 5,1% (↓) |

## Ερευνα για το επιχειρηματικό κλίμα

Ο σύνδεσμος ευρωπαϊκών επιχειρήσεων (ΑΕΒ - <https://aebrus.ru/en/index.php>) που δραστηριοποιούνται στη Ρωσία σε συνεργασία με την GfK διεξήγαγε την ετήσια έρευνα μεταξύ των μελών του σχετικά με το επιχειρηματικό κλίμα και τις προσδοκίες τους στη ρωσική αγορά. Mεταξύ των συμπερασμάτων συγκρατούμε ότι : το 92% των ερωτώμενων εισήλθαν στη ρωσική αγορά εξαιτίας του μεγέθους της και του δυναμικού της ενώ το 91% για τη θετική οικονομική της εξέλιξη. Κατά το 2018 το 66% ανέφερε ότι είχαν αύξηση του κύκλου πωλήσεων, το 11% μείωση. Για το 2019 το 34% θα προχωρήσει σε αύξηση επενδύσεων. Το 71% αναμένει για το 2019 αύξηση του κύκλου πωλήσεων, ενώ το 64% αναμένει και αύξηση των κερδών. Τα σημαντικότερα εμπόδια στον τομέα της χρηματοδότησης της επιχειρηματικότητας είναι τα υψηλά επιτόκια (33%) και οι περιορισμένες τραπεζικές πιστώσεις (19%). Εμπόδια εισόδου στην αγορά αποτελούν η συναλλαγματική ισοτιμία του ρουβλίου (78%), η πολιτική των ΗΠΑ έναντι της Ρωσίας (75%), οι κυρώσεις (71%), οι ρωσικές σχέσεις με την Ουκρανία (51%) οι νομικές διαδικασίες (65%), η έλλειψη εξειδικευμένου εργατικού δυναμικού (30%). Τέλος άνω του 50% των ερωτώμενων δεν πιστεύει σε βελτίωση της γραφειοκρατίας, φορολόγησης και διαφθοράς στα επόμενα δύο έτη.

## Επαναπατρισμός κεφαλαίων

Υπογράφηκε από τον Πρόεδρο Πούτιν για τρίτη φορά, σειρά νομοθετικών κειμένων που, με σκοπό τον επαναπατρισμό ρωσικών κεφαλαίων από το εξωτερικό, παρέχουν εγγυήσεις αμνηστίας, με περίοδο ισχύος από 01.06.2019 έως 29.02.2020. Η πρώτη προσπάθεια επαναπατρισμού κεφαλαίων έγινε την περίοδο 01.07.2015 – 30.06.2016 (με παράταση μέχρι 31.12.2016) και αποσκοπούσε σε επαναπατρισμό κεφαλαίων από χώρες, οι οποίες δεν είχαν συμφωνία ανταλλαγής πληροφοριών με τη Ρωσία. Συνολικά υποβλήθηκαν 7.200 δηλώσεις, αποτέλεσμα πολύ χαμηλότερο του προσδοκώμενου. Η δεύτερη προσπάθεια έγινε την περίοδο από 01.03.2018 μέχρι 28.02.2019, σύμφωνα με την οποία η εθελοντική δήλωση κεφαλαίων, ακίνητης και κινητής περιουσίας σε τράπεζες του εξωτερικού θα απαλλασσόταν από φορολογικά, διοικητικά και ποινικά μέτρα. Εκτιμάται ότι συνολικά δηλώθηκαν κεφάλαια άνω των 10 δις ευρώ. Η τρέχουσα τρίτη προσπάθεια αποσκοπεί στην ενίσχυση της λειτουργίας δύο νέων Ειδικών Διοικητικών Ζωνών (ΕΔΖ), στο Kaliningrad (δυτική Ρωσία) και στο Primorskiy (ανατολική Ρωσία), για την εγκατάσταση επιχειρήσεων σε αυτές με καθεστώς λειτουργίας τύπου offshore. Η εθελοντική δήλωση περιουσιακών στοιχείων και τραπεζικών λογαριασμών θα επιτρέψει στους κατόχους τους να επαναπατρίσουν κεφάλαια χωρίς την καταβολή του αναλογούντος φόρου εισοδήματος, εφόσον ο κάτοχος δεν ήταν φορολογικός κάτοικος Ρωσίας το 2018 και εφόσον εγκατασταθεί επιχειρηματικά στις δύο προαναφερόμενες ΕΔΖ.

## Μείωση διατραπεζικού επιτοκίου από Κεντρική Τράπεζα Ρωσίας (ΚΤΡ).

Στις 14.06.2019 η ΚΤΡ προέβη σε μείωση του διατραπεζικού επιτοκίου από 7,75% σε 7,5%. Πρόκειται για την πρώτη μείωση του επιτοκίου από το Μάρτιο του 2018. Μάλιστα η Διοικητής της ΚΤΡ δεν απέκλεισε και περαιτέρω μείωση κατά τη διάρκεια του 2019, εφόσον το επιτρέψουν οι οικονομικές συνθήκες (αποκλιμάκωση πληθωρισμού). Η μείωση του διατραπεζικού επιτοκίου υπαγορεύθηκε από το χαμηλό ποσοστό ανάπτυξης του ΑΕΠ κατά το πρώτο τρίμηνο του 2019 (0,8%), το οποίο δημιουργεί ανησυχίες για επερχόμενη οικονομική στασιμότητα αλλά και την διαφαινόμενη μείωση του πληθωρισμού, ο οποίος κατά το Μάϊο ανήλθε σε 5,1% περίπου (μετά από 5,3% τον Απρίλιο). Η τάση αποκλιμάκωσης εκτιμάται ότι θα συνεχισθεί. Προς την πολιτική μείωσης του διατραπεζικού επιτοκίου κάλεσε και το ΔΝΤ στην τελευταία έκθεσή του για τη Ρωσία, με σκοπό την έγκαιρη παρέμβαση της ΚΤΡ, ώστε να μην υπονομευθεί η διαδικασία μείωσης του πληθωρισμού κατά το επόμενο έτος. Ιδιαίτερα όσον αφορά στο ρυθμό αύξησης του ΑΕΠ, η ΚΤΡ μείωσε την ετήσια πρόβλεψή της για το 2019 από 1,2% - 1,7% σε 1% - 1,5%, εξαιτίας της ιδιαίτερα χαμηλής ανάπτυξης κατά το πρώτο τρίμηνο του έτους.

## Σύστημα παρακολούθησης διακίνησης καπνικών προϊόντων

Από 01.07.2019 τίθεται σε λειτουργία σύστημα παρακολούθησης της διακίνησης καπνικών προϊόντων στη Ρωσία. Τα προϊόντα θα μαρκάρονται με ειδική σήμανση ενώ προβλέπεται και μεταβατική περίοδο ενός έτους προκειμένου να εφαρμοστεί πλήρως η νέα νομοθεσία. Στόχος της Ρωσίας είναι η αντιμετώπιση της παράνομης διακίνησης καπνικών προϊόντων. Εντός Ευρασιατικής Οικονομικής Ενωσης, το παράνομο εμπόριο καπνικών προϊόντων αυξήθηκε από 0,6% το 2015 σε 6,8% το 2018. Η απώλεια φορολογικών εσόδων στη Ρωσία εκτιμάται σε 8,7% επί του συνόλου του κύκλου πωλήσεων καπνικών προϊόντων. Βασικός λόγος αύξησης της παράνομης διακίνησης καπνικών προϊόντων εκτιμάται ότι είναι η υψηλή τιμή που έχουν τα προϊόντα στη Ρωσία (πχ. η τιμή τσιγάρων στη Ρωσία είναι 50% υψηλότερη από ότι στο Καζακστάν).

## Καλλιέργεια φαρμακευτικής κάνναβης

Ψηφίστηκε από τη ρωσική Δούμα ο Νόμος 621437-7 (<https://sozd.duma.gov.ru/bill/621437-7>) ο οποίος επιτρέπει την καλλιέργεια φυτών για την παραγωγή ψυχοφαρμάκων για ιατρική χρήση (κάνναβη, μπλε λωτός, ειδικές ποικιλίες μανιταριών κλπ). Σύμφωνα με το ρωσικό Υπουργείο Βιομηχανίας σκοπός είναι η ανάπτυξη ενός κλάδου με υψηλή προστιθέμενη αξία και η υποκατάσταση των εισαγωγών φαρμακευτικών ουσιών από εγχώρια παραγωγή. Η Ρωσία σήμερα εισάγει το 100% των αναγκών της σε πρώτες ύλες φαρμάκων. Με το νέο Νόμο θα δοθεί το δικαίωμα σε δύο κρατικές εταιρείες (Ηormonwerk και Gosniokit) να προχωρήσουν σε καλλιέργεια των ανωτέρω αναφερόμενων φυτών στην περιοχή Brjansk σε έκταση περίπου 100 εκταρίων.

## Κυρώσεις

Στις 20-21.06.2019 με απόφαση του Συμβουλίου Κορυφής της ΕΕ επεκτάθηκαν οι οικονομικές κυρώσεις εις βάρος της Ρωσίας για έξι μήνες (μέχρι 31.01.2020), εξαιτίας της απουσίας προόδου εφαρμογής της Συνθήκης του Μινσκ (αφορά στην περιοχή Donbass). Επίσης με απόφαση του Συμβουλίου Κορυφής επεκτάθηκαν οι κυρώσεις της ΕΕ εις βάρος της Ρωσίας για το θέμα της προσάρτησης της Κριμαίας για ένα χρόνο, μέχρι 23.06.2020. Σε απάντηση των ανωτέρω ο Ρώσος Πρόεδρος υπέγραψε το Διάταγμα Νο 293 με θέμα την παράταση των κυρώσεων, επεκτείνοντας την εφαρμογή τους μέχρι 31.12.2020 (βλ. <http://publication.pravo.gov.ru/Document/View/0001201906240029>). Σημειώνουμε ότι οι ρωσικές κυρώσεις ξεκίνησαν το 2014 με το Διάταγμα 560 από 06.08.2014 και έκτοτε ανανεώνονται παρατείνοντας τη χρονική ισχύ τους (βλ. Διατάγματα 320/24.06.2015, 305/29.06.2016, 293/30.06.2017 και 420/12.06.2018).

## Ε-Commerce

Σύμφωνα με επίσημα στατιστικά στοιχεία, ο τομέας του ηλεκτρονικού εμπορίου σημείωσε το 2018 αύξηση του κύκλου πωλήσεων εντός της ρωσικής αγοράς κατά 19% (έναντι του 2017) και διαμορφώθηκε σε 1.150 δις ρούβλια. Η αξία των εισαγωγών μέσω internet εκτιμάται σε 350 δις ρούβλια (+29% έναντι του 2017). Παρατηρείται αύξηση τόσο στον αριθμό των παραγγελιών (+18% για αγορές εντός Ρωσίας και 34% για αγορές από το εξωτερικό) όσο και στον αριθμό των αγοραστών. Ταυτόχρονα όμως έχει μειωθεί η μέση αξία αγορών κατά 2% για αγορές εντός Ρωσίας και 4% για αγορές από το εξωτερικό (ίσως οφειλόμενη στην διακύμανση της συναλλαγματικής ισοτιμίας του ρουβλίου). Σημαντικός λόγος αύξησης του διαδικτυακού κύκλου πωλήσεων εκτιμάται ότι ήταν η μεγάλη χρήση διαδικτυακών τρόπων πληρωμής από το μέσο Ρώσο πολίτη. Το μεγαλύτερο ποσοστό χρήσης διαδικτυακών τρόπων πληρωμής γίνεται στη Μόσχα (τόσο στην πόλη όσο και στο μητροπολιτικό κέντρο). Παρατηρούνται βέβαια μεγάλες αποκλίσεις στη χρήση διαδικτυακών τρόπων πληρωμης μεταξύ των διαφόρων ρωσικών περιοχών (το μέσο μέγεθος συναλλαγών με τραπεζική κάρτα στην Τσετσενία αντιστοιχεί σε 10.000 ρούβλια ετησίως έναντι της μέσης τιμής των 99.300 ρουβλίων για όλη τη Ρωσία).

## Εκδηλώσεις του Ελληνικού Συλλόγου «Προμηθέα» στο Βλαντικαυκάς

Από τις 20 έως τις 22 Ιουνίου πραγματοποιήθηκαν στο Βλαντικαυκάς της Βόρειας Οσσετίας – Αλανίας εορταστικές εκδηλώσεις και Οικονομικό Φόρουμ, στο οποίο συμμετείχαν τοπικές επιχειρήσεις και αντιπροσωπείες από την Ελλάδα, την Κύπρο, όπως και ελληνικές επιχειρήσεις εγκατεστημένες στη Μόσχα. Παράλληλα  με το Οικονομικό Φόρουμ διοργανώθηκε εκθεσιακή εκδήλωση και Β2Β συναντήσεις, ενώ υπεγράφησαν και επιχειρηματικές συμφωνίες για διμερείς εμπορικές ανταλλαγές. Οι αντιπροσωπείες Ελλάδας και Κύπρου είχαν συνάντηση με τον Επικεφαλής της Δημοκρατίας Βόρειας Οσετίας - Αλανίας, στην οποία οι δύο πλευρές αναφέρθηκαν στους παραδοσιακούς δεσμούς της περιοχής με την Ελλάδα και στο σημαντικό ρόλο που μπορεί να παίξει η εκεί ελληνική ομογένεια, για την ανάπτυξη των διμερών σχέσεων σε τομείς όπως ο πολιτισμός, το εμπόριο, ο τουρισμός και η επενδύσεις. Ως κλάδοι προτεραιότητας αναφέρθηκαν ο Τουρισμός, ο Αγροδιατροφικός, οι Κατασκευές, τα δομικά υλικά. Συζητήθηκε η διοργάνωση στην Ελλάδα, εκδήλωσης παρουσίασης επιχειρηματικών προτάσεων συνεργασίας με την Βόρεια Οσσετία – Αλανία, στην οποία να περιλαμβάνεται και εκθεσιακή εκδήλωση, όπως και Β2Β συναντήσεις. Επιπλέον συζητήθηκε το ενδεχόμενο συμμετοχής σε ελληνικές διεθνείς εκθέσεις, όπως και της διοργάνωσης μελλοντικής επιχειρηματικής αποστολής στο Βλαντικαυκάς.

# ΟΥΖΜΠΕΚΙΣΤΑΝ

## Δημιουργία Κέντρων Παραπόνων Επιχειρηματικών Προβλημάτων

Από 01.06.2019 σε όλες τις Περιφέρειες της χώρας ξεκίνησαν να λειτουργούν Κέντρα Υποδοχής Παραπόνων Επιχειρηματικών Προβλημάτων, τα οποία τελούν υπό τον Πρόεδρο της Χώρας. Στο πρώτο στάδιο αντιπρόσωποι του Εμπορικού Επιμελητηρίου, του Γραφείου του Εισαγγελέα, του Υπ. Δικαιοσύνης και της Φορολογικής Επιθεώρησης θα λαμβάνουν τα προβλήματα που αντιμετωπίζουν οι επιχειρήσεις. Εάν δεν καταστεί δυνατή επίλυση του προβλήματος, θα αναλαμβάνει την επίλυσή του η Γραμματεία του Υπουργικού Συμβουλίου με την συμμετοχή του «Συνηγόρου των Επιχειρήσεων» και αν ούτε σε αυτό το επίπεδο βρεθεί λύση θα αναλαμβάνει ο Πρωθυπουργός της χώρας.

## Doing Business in Uzbekistan

Aναρτήθηκε στην ιστοσελίδα του Γραφείου μας <http://agora.mfa.gr/ta-grafeia-oikonomikon-emporikon-upotheseon/grafeia-ana-xora/infofile/66706> επικαιροποιημένος οδηγός Doing Business in Usbekistan. Σημειώνουμε ότι η χώρα βρίσκεται σε συνεχή αναδιαμόρφωση του θεσμικού της πλαισίου, σε όλα τα θέματα που άπτονται της επιχειρηματικότητας, με στόχο τη σταδιακή ένταξή του στις διεθνείς δομές.

## Ιστοσελίδα τιμών χονδρεμπορίου για φρούτα και λαχανικά

Στην ιστοσελίδα <https://east-fruit.com/prices> αναρτώνται εβδομαδιαίως οι χονδρεμπορικές τιμές για φρούτα και λαχανικά για συνολικά οκτώ χώρες (Ουζμπεκιστάν, Ρωσία, Λευκορωσία, Τατζικιστάν, Γεωργία, Μολδαβία, Ουκρανία και Πολωνία). Η ιστοσελίδα αποτελεί συνεργασία του FAO, της ΕΒRD και της EU4Business. Ιδίως όσον αφορά στο Ουζμπεκιστάν το οποίο πρόσφατα συμπεριλήφθηκε στον κατάλογο των χωρών για τις οποίες αναρτώνται οι τιμές, σημειώνουμε ότι εμφανίζει μεγάλη αύξηση των εξαγωγών του σε φρούτα και λαχανικά και κατατάσσεται μεταξύ των πέντε μεγαλύτερων εξαγωγέων βερίκοκων και κερασιών. Η εβδομαδιαία ανάρτηση χονδρεμπορικών τιμών ενισχύει τον ανταγωνισμό μεταξύ των χωρών της ευρύτερης περιοχής και θα μπορούσε να αποτελέσει χρήσιμο εργαλείο και για τους Ελληνες εξαγωγείς φρούτων και λαχανικών.

## Συνεργασία στον τουριστικό τομέα με το Ουζμπεκιστάν

Το Ουζμπεκιστάν ενδιαφέρεται για την ανάπτυξη συνεργασίας με ελληνικές εταιρείες στον τομέα του τουρισμού και συγκεκριμένα με tour operators (για θέματα διαχείρισης τουριστικής κίνησης) και με επενδυτές για την ανάπτυξη του κλάδου. Στην ιστοσελίδα  <http://www.agora.mfa.gr/administrator/index.php?option=com_agora&view=infofiles> έχει αναρτηθεί μελέτη εκ μέρους του Ουζμπεκιστάν, στην οποία αποτυπώνονται τα χαρακτηριστικά της τουριστικής αγοράς.

|  |
| --- |
| ΕΜΠΟΡΙΚΕΣ ΕΚΘΕΣΕΙΣ ΣΤΗ ΡΩΣΙΑ 2019 - 2020 |
| ***Έκθεση*** | ***Κλάδος*** | ***Ημ/νιες*** | ***Ιστότοπος*** |
| CPM - COLLECTION PREMIERE MOSCOW. SPRING | Ένδυση | 03-06.09.2019 | <http://cpm-moscow.com> |
| World Food Moscow | Τρόφιμα - Ποτά | 24-27.09.2019 | [www.world-food.ru](http://www.world-food.ru) |
| International Fair Leather - Footwear - Fur - Technology | Υφάσματα, Ένδυση, Υπόδηση, Δέρμα | 19-22.09.2019 | [www.expoleather.ru](http://www.expoleather.ru) |
| MPIRES | Ακίνητα | 04-05.10.2019 | <http://mpires.ru> |
| PCV EXPO Moscow | Αντλίες, συμπιεστές, βαλβίδες | 22-24.10.2019 | [www.pcvexpo.ru](http://www.pcvexpo.ru) |
| INTERCHARM Professional, Moscow | Καλλυντικά | 23-26.10.2019 | [www.intercharm.ru](http://www.intercharm.ru/en/autumn/)  |
| ΑΡΤΕΚΑ Moscow | Φαρμακευτικά | 05-05.12.2019 | [www.aptekaexpo.ru](http://www.aptekaexpo.ru) |
| INTERPLASTICA +UPAKOVKA | Πλαστικά – Συσκευασίες | 28.01 - 31.01.2020 | [www.upakovka-tradefair.com](http://www.upakovka-tradefair.com) |
| INTERCHARM Professional, St. Petersburg | Καλλυντικά | ΦΕΒΡΟΥΑΡΙΟΣ 2020 | [www.intercharmspb.ru](http://www.intercharmspb.ru) |
| PROD-EXPO | Τρόφιμα - Ποτά | 10-14.02.2020 | [www.prod-expo.ru](http://www.prod-expo.ru) |
| AQUA-THERM MOSCOW | Θέρμανση - Ψύξη | 11-14.02.2020 | [www.aquatherm-moscow.ru](http://www.aquatherm-moscow.ru) |
| INGREDIENTS | Τρόφιμα και πρώτες ύλες | 18-20.02.2020 | [www.ingred.ru](http://www.ingred.ru) |
| INTOURMARKET | Τουρισμός | 12-14.03.2020 | [www.itmexpo.ru](http://www.itmexpo.ru/en/) |
| ΜΙΤΤ | Τουρισμός | 17-19.03.2020 | [www.mitt.ru](http://www.mitt.ru)  |
| MODERN BAKERY MOSCOW | Αρτοσκευάσματα | 17-20.03.2020 | [http://modern-bakery.ru](http://modern-bakery.ru.) |
| INTERNATIONAL PRIVATE LABEL SHOW – IPLS | Διάφοροι κλάδοι | 08-09.04.2020 | [www.ipls-russia.ru](http://www.ipls-russia.ru) |
| WORLD BUILD Moscow | Κατασκευές, Δομικά υλικά | 31.03 – 03.04.2020 | [www.worldbuild-moscow.ru](http://www.worldbuild-moscow.ru/en-GB) |
| IPhEB & CPhI Russia | Φάρμακα | April 2020 | [www.ipheb.ru](http://www.ipheb.ru/) |
| INTERFOOD St. Petersburg | Τρόφιμα - Ποτά | 16-17.04.2020 | [www.interfood-expo.ru](http://www.interfood-expo.ru/) |
| InterStroy/WorldBuild St. Petersburg | Κατασκευές, Δομικά υλικά | 16-18.04.2020 | [www.interstroyexpo.com](http://www.interstroyexpo.com/en-GB/) |